﻿၃ ယိၤဟၣ်သိၣ်တၢ် 3 John 1

1 ယၤ ပှၤသးပှၢ်အံၤ, ယစံးဘၣ် ပှၤ လၢတၢ်အဲၣ်အီၤ စီၤကါယူး, လၢယအဲၣ်အီၤ လၢတၢ်မ့ၢ်တၢ်တီ အပူၤလီၤ. 2 ပှၤ လၢတၢ်အဲၣ်အီၤ တဂၤဧၢ, လၢတၢ်ခဲလၢာ် အဖီခိၣ်န့ၣ်, ယဘါထုကဖၣ် လၢနကဘီၣ်ထီၣ်ညီထီၣ်, ဒီးအိၣ်ဆူၣ်အိၣ်ချ့ ဒ်နသး ဘီၣ်ထီၣ်ညီထီၣ် အသိးန့ၣ်လီၤ. 3 အဂ့ၢ်ဒ်အံၤ, တုၤ ဒီပုၢ်ဝဲၢ်တဖၣ် ဟဲအုၣ်အသး လၢနတၢ်မ့ၢ်တၢ်တီ အဂ့ၢ်အကျိၤ, ဒ်နလဲၤတၢ် လၢတၢ်မ့ၢ်တၢ်တီ အပူၤ အသိးန့ၣ် ဒီး,ယသးခုဒိၣ်မးလီၤ. 4 ယတၢ်သးခု ဒိၣ်န့ၢ် ယနၢ်ဟူ လၢယဖိတဖၣ် လဲၤတၢ် လၢတၢ်မ့ၢ်တၢ်တီ အပူၤန့ၣ် တအိၣ်ဘၣ် နီတမံၤဘၣ်. 5 ပှၤ လၢတၢ်အဲၣ်အီၤ တဂၤဧၢ, တၢ် လၢနမၤ လၢပဒီပုၢ်ဝဲၢ် ဒီးပှၤတမှံၤတဖၣ်န့ၣ်, နမၤ လၢနကလုၢ်တီ ခဲလၢာ် လီၤ. 6 နတၢ်အဲၣ်တၢ်ကွံ အဂ့ၢ်အကျိၤန့ၣ်, အဝဲသ့ၣ်တဖၣ် အုၣ်အသး လၢတၢ်အိၣ်ဖှိၣ် အမဲာ်ညါလီၤ. ဒီးနမ့ၢ်မၤစၢၤ အတၢ်လဲၤလၢညါ, ဒ်တၢ်ဂ့ၤ ဘၣ်ဃးဒီး ယွၤ အသိးဒီး, နကမၤ တၢ်ဂ့ၤတၢ်ဘၣ်လီၤ. 7 အဂ့ၢ်ဒ်အံၤ, အဝဲသ့ၣ် လဲၤဝဲ လၢတၢ်အမံၤ အဃိ, ဒီးတဟံးန့ၢ်ဘၣ် ပှၤကလုာ်တဖၣ် အတၢ် နီတမံၤဘၣ်. 8 မၤသးဒ်န့ၣ်ဒီး, ဂ့ၤ လၢပတူၢ်လိာ် ပှၤ ဒ်န့ၣ်အသိးတဖၣ် ဒ်သိး ပကကဲ ပှၤမၤဃုာ်တၢ် ဒီးအီၤ လၢတၢ်မ့ၢ်တၢ်တီ အပူၤလီၤ. 9 ယကွဲးန့ၢ်တ့ၢ် တၢ်အိၣ်ဖှိၣ်န့ၣ် အတၢ်တစဲးလီၤ. မ့မ့ၢ် စီၤဒံအိၤတြ့ၤဖံ လၢအအဲၣ်ဒိး ကဲ လၢအခိၣ် တဂၤန့ၣ်, တတူၢ်လိာ်ဘၣ်ပှၤဘၣ်. 10 မ်ဒ်န့ၣ်ဒီး ယမ့ၢ်ဟဲဒီး, အဝဲဒၣ် အတၢ်မၤ လၢအမၤဝဲ, ဒီးကတိၤလုၣ်ကိပှၤ လၢတၢ်ကတိၤ အအၢအသီန့ၣ်, ယကဒုးသ့ၣ်နီၣ်ထီၣ်အီၤလီၤ. ဒီးတကျၢၤဒံးဘၣ်အသး လၢတၢ်ထဲန့ၣ်ဘၣ်. အခိၣ်တလိာ် အကစၢ်ဒၣ်ဝဲ တတူၢ်လိာ်ဘၣ် ဒီပုၢ်ဝဲၢ်န့ၣ်ဘၣ်. ဒီးပှၤလၢအသါကတူၢ်လိာ်အီၤန့ၣ်, အဝဲဒၣ် တြီ, ဒီးဟီထီၣ်ကွံာ်အီၤ လၢတၢ်အိၣ်ဖှိၣ် အပူၤလီၤ. 11 ပှၤ လၢတၢ်အဲၣ်အီၤ တဂၤဧၢ, ကွၢ်လိ တၢ်အၢတၢ်သီ တဂ့ၤ. မ့မ့ၢ် ကွၢ်လိ တၢ်ဂ့ၤန့ၣ် တက့ၢ်. ပှၤ လၢအမၤ တၢ်ဂ့ၤန့ၣ် ဘၣ်ဃးဒီး ယွၤ, ဒီးပှၤ လၢအမၤ တၢ်အၢန့ၣ် တထံၣ်ဘၣ် ယွၤဘၣ်. 12 ပှၤခဲလၢာ်, ဒီးတၢ်မ့ၢ်တၢ်တီ အကစၢ်ဒၣ်ဝဲ အုၣ်အသး လၢစီၤဒ့ၤမ့ၤတြံၤ အဂီၢ်, ဒီးပဝဲဒၣ်အံၤ ပအုၣ်ပသး စ့ၢ်ကီး, ဒီးသုသ့ၣ်ညါ လၢပတၢ်အုၣ်ပသးန့ၣ် မ့ၢ် တၢ်မ့ၢ်တၢ်တီ လီၤ. 13 ယကွဲး တၢ်အဂ့ၢ်အကျိၤ အိၣ်အါမံၤ, ဘၣ်ဆၣ်ဒီး တၢ်တမိၣ်ကွဲးဘၣ်ယသး လၢကသံၣ်ထံ ဒီးနီၣ်ကွဲးတၢ်ဘၣ်. 14 မ့မ့ၢ်ယမုၢ်လၢ် လၢယကထံၣ်နၤချ့ချ့, ဒီးကတိၤလိာ်ပသး လၢထးခိၣ်သကိးထးခိၣ်လီၤ. 15 မ်တၢ်မုာ်တၢ်ခုၣ် အိၣ်ဒီးနၤ တက့ၢ်. ပသကိးတဖၣ် ကတိၤဒိၣ်နၤလီၤ. ကတိၤဒိၣ် ပသကိးတဖၣ် လၢအမံၤန့ၣ် တက့ၢ်.